เตือนความเสี่ยงฝากเงินในลาว
สคฝ.เตือนคนไทยนำเงินฝากลาว มีความเสี่ยงอัตราแลกเปลี่ยน เชื่อเอาเงินออกไปไม่มาก
10 มิ.ย. 2558

สคฝ.เตือนคนไทยนำเงินฝากลาว มีความเสี่ยงอัตราแลกเปลี่ยน เชื่อเอาเงินออกไปไม่มาก
นายสรสิทธิ์ สุนทรเกศ ผู้อำนวยการสถาบันคุ้มครองเงินฝาก (สคฝ.) เปิดเผยว่า สถานการณ์ปัจจุบันยังไม่พบว่าคนไทยนิยมนำเงินไปฝากกับธนาคารในประเทศเพื่อนบ้าน อาทิ กลุ่มประเทศกัมพูชา ลาว เมียนมา และเวียดนาม (ซีแอลเอ็มวี) มากนัก คาดว่าจะมีคนไทยเพียงส่วนน้อยที่นำเงินออกไปฝากเพื่อต้องการดอกเบี้ยสูงในประเทศเพื่อนบ้าน จึงไม่กระทบต่อระบบเงินฝากของไทย โดยปริมาณเงินฝากในระบบของไทยยังเพิ่มในอัตราปกติ โดยสิ้นปี 2557 ที่ผ่านมา เงินฝากเพิ่มขึ้น 7.5%
นอกจากนี้ การนำเงินออกไปฝากต่างประเทศยังมีความเสี่ยงจากอัตราแลกเปลี่ยนและอัตราเงินเฟ้อของประเทศที่ไปฝากด้วย ที่สำคัญการออกไปฝากเงินกับธนาคารในประเทศเพื่อนบ้านยังมีความเสี่ยงจากข้อจำกัดของการนำเงินออกนอกประเทศหรือกฎเกณฑ์ต่างๆ ของประเทศที่ไปฝากด้วย
“ที่สำคัญ ปกติเงินฝากของคนต่างด้าวหรือเงินฝากที่เป็นเงินตราต่างประเทศอาจไม่ได้รับการคุ้มครอง ซึ่งต้องดูกฎเกณฑ์ของประเทศนั้นๆ ด้วย ฉะนั้น ผมว่าเงินที่ออกไปฝากประเทศเพื่อนบ้านอย่างลาว หรือประเทศใกล้ๆ ยังมีน้อยมาก” นายสรสิทธิ์ กล่าว
ปัจจุบัน ในกลุ่มประเทศ ซีแอลเอ็มวี นั้นมีเฉพาะสาธารณรัฐประชาธิปไตยประชาชนลาว (สปป.ลาว) และเวียดนามเท่านั้นที่มีการคุ้มครองเงินฝากแล้ว ส่วนเมียนมาและกัมพูชาไม่มีระบบคุ้มครองเงินฝากแต่อย่างใด
ทั้งนี้ ธนาคารแห่งประเทศไทย (ธปท.) รายงานยอดเงินฝากแยกตามขนาดและอายุของเงินฝากของระบบธนาคารพาณิชย์ ล่าสุด ณ สิ้นเดือน มี.ค.ปีนี้ พบว่า ทั้งระบบมีบัญชีเงินฝากทั้งสิ้น 86.28 ล้านบัญชี มียอดเงินฝากรวม 12.04 ล้านล้านบาท
สำหรับบัญชีเงินฝากดังกล่าว แบ่งเป็น เงินฝากจ่ายคืนเมื่อทวงถาม 2.23 ล้านบัญชี มีมูลค่าเงินฝาก 5.74 แสนล้านบาท บัญชีออมทรัพย์มี 74 .45 ล้านบัญชี มูลค่าเงินฝาก 5.87 ล้านล้านบาท บัญชีเงินฝากประจำต่ำกว่า 3 เดือน มี 4.12 ล้านบัญชี มูลค่าเงินฝาก 1.25 ล้านล้านบาท ฝากประจำ 3 ถึง 6  เดือนมี 1.05 ล้านบัญชี มูลค่าเงินฝาก 8.15 แสนล้านบาท ฝากประจำ 6 เดือนถึง 1 ปี จำนวน 2.6 ล้านบัญชี มูลค่าเงินฝาก 2.05 ล้านล้านบาท ฝากประจำ 1-2 ปี มี 1.35 ล้านบัญชี มูลค่าเงินฝาก 1.07 ล้านล้านบาท และฝากประจำมากกว่า 2 ปี มี 4.63 แสนบัญชี มูลค่าเงินฝาก 4 แสนล้านบาท
อย่างไรก็ดี บัญชีเงินฝากในระบบ 98% ได้รับการคุ้มครองเงินฝากตามกฎหมาย แม้ว่าวันที่ 11 ส.ค. 2559 นี้เป็นต้นไป รัฐบาลจะลดการคุ้มครองเงินฝากไม่เกิน 1 ล้านบาท/บัญชีก็ตาม
ก่อนหน้านี้ ธปท.ได้ออกมาติดตามการนำเงินข้ามไปฝากที่ สปป.ลาว เพื่อรับดอกเบี้ยที่สูงกว่าการฝากเงินในไทย ตามกระแสข่าวในโลกโซเชียลมีเดียที่มีการเชิญชวนให้คนไทยนำเงินไปฝากที่ธนาคารใน สปป.ลาวกันค่อนข้างมาก กระทั่งเอกอัครราชทูตไทย ณ เวียงจันทน์มีการออกหนังสือแจ้งเตือนถึงระเบียบหลักเกณฑ์การนำเงินไปฝากที่ สปป.ลาว เพื่อรับอัตราดอกเบี้ยเงินฝากใน สปป.ลาว ที่จ่ายดอกเบี้ยเงินฝากสูงกว่าไทย
ทั้งนี้ หากเป็นการฝากออมทรัพย์เงินกีบจะได้ดอกเบี้ย 3.5% ส่วนเงินบาทและเงินเหรียญสหรัฐ ดอกเบี้ย 1% ส่วนฝากประจำประเภทรับดอกเบี้ยรายเดือน เงินกีบ 9.5% เงินบาท 4% เงินเหรียญสหรัฐ 5% ขณะที่ฝากประจำประเภทรับดอกเบี้ยรายปี เงินกีบได้ดอกเบี้ย 11% เงินบาท 5% และเงินเหรียญสหรัฐ 6.5% ซึ่งเทียบกับอัตราดอกเบี้ยออมทรัพย์ของธนาคารพาณิชย์ในประเทศไทย จะเฉลี่ยอยู่ที่ 0.125 -2.5% และฝากประจำ 1 ปีเฉลี่ยอยู่ที่ 0.8-2.4% ซึ่งเป็นอัตราดอกเบี้ยที่ต่ำกว่ามาก